Adil Sunger û Rûhat Tabak 5'ê Hezîrana 2016'î Qendîl de rîyê hêrişanê teyareyanê şerî yê artêşa Tirkî ra şehîd bîbî. Sunger û Tabak bajarê Kolnî yê Almanya de ameyî vîrardene. Kombîyayîş hetê Têgêrayîşê Ciwananê Şorişgeran (TCŞ) ame organîzekerdene û xeylî kesî tewrê ci bîyî.
Bi nameyê TCŞ'yî Şîyar Gabarî qisey kerd û ard ziwan, Lecwan û Çekdarî bi xebatanê xo yê Almanya berpirsîyarêka girde daya serê vileyê ciwananê Kurdî.
Şengê Kahramane bi nameyê KOMAW'î qisey kerd û ard ziwan ke, çiqas dem ser o derbaz beno wa bibo vîrardişê şehîdan giran o.
Têgêrayîşê Cinîyan ê Kurdan ê Ewropa ra Jînda Denîze zî vat, “Taybetmendîya tewr muhîm a Çekdar û Lecwanî a bîye ke timî rîyê înan huyayene û moral dayêne der û dorê xo.”
Kombîyayîşî de dayîka Adîl Sungerî Ayten Sungere qisey kerd û Ferîde Halîtoglû zî şîîra xo ya bi nameyê “Ez Kurd a daye” wende.
Kombîyayîş bi qîrayîşê slogananê “Şehîdî nêmirenê” û “Biciwîyo Serek Apo” qedîya.
